  Григорий Фомин Анжелика Тихонова корреспондент Ижкар администрациысь дышетонъя управлениын пиналэз нырысетӥ классэ гожтон сярысь юанъёсъя ӟырдыт линия ужаны кутскиз. Со сярысь кар администрацилэн пресс-службаез ивортӥз. Анай-атайёслэн юанъёссылы валэктонъёс  41-46-56 но 41-45-59 телефон номеръёсъя сётозы Школа борды юнматэм интыын улӥсь пиналъёсты но черодэз возьматэк сюрыны быгатӥсьёсты яке черодлэн кутсконаз сылӥсьёсты нырысетӥ классэ гожтон 1-тӥ оштолэзе кутскоз. Нош кыӵе школае соиз яке таиз юрт юнматэмын, али ик тодыны луэ ини – дышетсконниослэн сайтъёсысьтызы. Школае куриськон гожтыны тужгес каньылэз амал кун юрттӥськетъёсъя улосвыл портал (РПГУ) пыр луэ. Электрон куриськон сётон пумысен валэктонъёс ужан нуналъёсы 122 номеръя басьтыны луэ: 31-тӥ южтолэзе – 8 час 30 минутысен 18 часозь, 1-тӥ оштолэзе – 8 часысен 18 часозь. Мукет нуналъёсы: вордӥськонысен покчиарняозь – 8 час 30 минутысен 17 час 30 минутозь, удмуртарняе – 8 час 30 минутысен 16 час 30 минутозь. Озьы ик куриськонэз дышетон огазеяськонэ ветлыса, электрон почта пыр яке заказной гожтэтэн сётыны луэ. Тодэ вайытом, 2022-тӥ арын Удмуртиысь школаосы нырысетӥ классъёсы 20 сюрслэсь трос пиналъёс мыныны кулэ. Тегъёс: Дышетон Ижкар пиналъёс школаос  